Naser Khader (LA), 2008-12-19:
Det er en trist dag i dag for vores demokrati.
Jeg fatter oprigtigt ikke, hvorfor man vil haste sådan et lovforslag igennem.
Det er utrolig vigtigt, at vi er omhyggelige, når vi lovgiver i sådanne sager, og det har vi ikke været her.
Han er et symbol på vores ytringsfrihed, og det ville være forfærdeligt, hvis der skete ham noget.
Når PET siger, at tuneseren er farlig, tror jeg på dem.
Jeg er tryg ved vores efterretningstjeneste.
De er yderst professionelle, og derfor er jeg helt overbevist om, at PET nok skal holde øje med ham, så han ikke laver ulykker.
Jeg vil ikke forsvare tuneseren og tuneserens ideologi og intentioner.
Efter det, jeg har læst om ham og hørt ham sige, vil jeg betegne ham som islamistisk.
Jeg er imod hans ideologi, og det ville være dejligt, hvis han frivilligt gjorde som sin ven og forlod landet.
Hans ideologi hører ikke hjemme i Danmark, men i et land som Saudi-Arabien.
Men det her og L 69 handler ikke om ham, det handler mere om nogle grundlæggende retsprincipper, og det handler om vores demokrati.
Der er ikke noget akut behov for at stramme vilkårene for alle personer på tålt ophold i Danmark, og der er slet ingen grund til at gennemføre en lov, der tangerer at være en særlov.
Uanset hvad man siger, så er det en særlov.
Det har vi fået bekræftet af Dansk Folkepartis ordfører, hr. Peter Skaarup, som på et tidspunkt i sin ordførertale sagde, og jeg citerer: »Det her handler om tuneseren«.
Det er en bekræftelse af, at det nærmest er en særlov.
Så det er meget svært at forstå, hvorfor regeringen vil haste sådan et sjusket lovforslag igennem.
Jeg forstår heller ikke, hvorfor det haster.
Hvad er det, vi skal nå?
Hvorfor kan vi ikke vente til efter den 1. februar, hvor arbejdsgruppen kommer med en rapport?
Som jeg tidligere har nævnt, er vi i Liberal Alliance åbne over for stramninger, hvis det er det, der skal til, hvis det er det, arbejdsgruppen kommer med af anbefalinger.
Derfor vil det mest fornuftige være at vente, til de kommer med deres rapport.
Og egentlig er det at gøre grin med arbejdsgruppen, at man vedtager et lovforslag, halvanden måned før at de kommer med deres anbefalinger.
Man kunne lige så godt i dag, efter at man har stemt og lovforslaget er blevet vedtaget, bede dem om at stoppe deres arbejde, for de er til grin.
Vi i Liberal Alliance tog efter høringen i Landstingssalen i forrige uge initiativ til at indsamle 72 underskrifter fra folketingsmedlemmer.
Der er nemlig en særlig paragraf i grundloven, som giver et mindretal i Folketinget mulighed for at få udsat tredjebehandlingen og altså den endelige vedtagelse af et lovforslag med 12 hverdage efter andenbehandlingen.
På den måde vil behandlingen af lovforslaget blive forsinket, og Folketinget vil først engang i januar være i stand til at færdigbehandle lovforslaget.
Og når man så udsætter vedtagelsen med 12 hverdage, kan man lige så godt gøre det til efter den 1. februar.
Jeg mener, at der er mindst tre gode grunde for regeringen til at undgå hastværket: For det første har regeringen nedsat en arbejdsgruppe, som den 1. februar fremlægger en rapport. For det andet viste en høring i forrige uge, at de lærde strides om juraen, og alene det bør få os til at vente og altså ikke haste dette lovforslag igennem.
For mig er retssikkerheden vigtig: Hvis vi bøjer retsstatsprincipperne, så vi vedtager love og regler imod terrorister og fanatikere på den måde, skyder vi os selv i foden på sigt.
Jeg vil have tid til at få ryddet denne usikkerhed af vejen.
For det tredje kan tuneseren allerede i dag med den gældende lovgivning - det står faktisk i bemærkningerne til L 69 - holdes i kort snor.
Der bliver lagt op til, at man kan stramme meldepligten op, helt op til, at det er hver dag,
Det bedste vil være, at integrationsministeren i dag kommer op på talerstolen og indser, at man er på den gale vej, og af egen drift opgiver at presse loven igennem inden jul.
Det ser ikke kønt ud.
Endelig - og jeg nødt til at gentage det - kan jeg simpelt hen ikke forstå, at Socialdemokraterne har trukket i land og ikke vil være med til at udskyde behandlingen i mindst 12 hverdage.
Så ville man da i det mindste sende et signal om, at der er noget galt her.
Socialdemokraterne skuffer mig, regeringen skuffer mig, og Dansk Folkeparti skuffer mig, når de insisterer på at haste dette lovforslag igennem.
Jeg erkender, at Socialdemokraterne stemmer imod vedtagelsen, og det er jeg glad for, men jeg mener, at man godt kunne have gjort lidt mere ved det ved at bede om en udskydelse ved sammen med oppositionen og løsgængerne fru Pia Christmas-Møller og hr. Simon Emil Ammitzbøll at indsamle de 72 underskrifter.
Det kan ikke lade sig gøre, hvis ikke Socialdemokraterne er med.